Na temelju članka 56. stavka 3. Zakona o proračunu (Narodne novine, broj 144/21), članka 7. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Splitsko-dalmatinske županije (Službeni glasnik Splitsko-dalmatinske županije, broj 90/22), članka 58. Statuta Osnovne škole Vrgorac uz prethodnu suglasnost Upravnog odjela za prosvjetu, kulturu, tehničku kulturu i sport Splitsko-Dalmatinske županije (KLASA: 602-02/22-0001/0658 URBROJ: 2181/1-08-02-01/05-22-0083 od 20. lipnja 2023. godine), Školski odbor Osnovne škole Vrgorac na sjednici održanoj dana 04.10.2023. godine, donosi

**PRAVILNIK**

**o mjerilima i načinu korištenja nenamjenskih donacija i vlastitih prihoda OŠ Vrgorac**

**Članak 1.**

Ovim Pravilnikom uređuje se ostvarivanje i način korištenja nenamjenskih donacija i vlastitih prihoda Osnovne škole Vrgorac (daljnjem tekstu: Škola).

**Članak 2.**

Odredbe ovog Pravilnika ne odnose se na sredstva koja se ostvaruju iz proračuna (državnog ili jedinice lokalne i područne (regionalne) samouprave) za financiranje redovne i programske djelatnosti i prihode po posebnim propisima (namjenski prihodi).

**Članak 3.**

Škola može ostvarivati donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje nije utvrđena njihova namjena propisom i/ili ugovorom i koje su ostvarene bez bilo kakve naknade ili protučinidbe (u daljnjem tekstu: nenamjenske donacije).

Vlastiti prihodi Škole su prihodi koje Škola ostvaruje od obavljanja poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna.

Vlastitim prihodima Škole u smislu ovog Pravilnika smatraju se prihodi Škole ostvareni od:

* zakupa učioničkog i drugog prostora Škole
* prodaje električne energije
* prodaje sekundarnog otpada
* prodaje učeničkih i drugih radova
* prodaja roba i usluga Školske zadruge „Bušin“
* kamata na depozite u bankama i drugim financijskih institucijama
* ostali prihodi ostvareni na tržištu i u tržišnim uvjetima ostvareni u skladu s pozitivnim propisima, aktima Škole i osnivača.

Odlukom o izvršavanju proračuna može se odrediti izuzeće od obveze uplate nenamjenskih donacija i vlastitih prihoda u proračun.

**Članak 4.**

Učionički i drugi prostor škole može dati u zakup zainteresiranim građanima, udrugama, ustanovama, trgovačkim društvima i drugim pravnim osobama ( u daljnjem tekstu: zakupoprimci) za održavanje sastanaka, predavanja, radionica, rekreacije i sl.

**Članak 5.**

Zainteresirani zakupoprimci u zahtjevu za zakup prostora iz članka 4. ovog Pravilnika dužni su podrobnije naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se prostor traži u zakup.

U slučaju da se radi o zainteresiranim građanima, odnosno grupi građana, zahtjev podnosi zajednički predstavnik kojeg svojim potpisom na zahtjevu podrže zainteresirani građani.

**Članak 6.**

Zahtjev se podnosi Školskom odboru Škole.

Školski odbor svojom odlukom pobliže uređuje uvjete zakupa i to: zakupninu, vrijeme zakupa, odnosno trajanje, korištenje prilaznih hodnika, sanitarnih čvorova, opreme (računala, projektor) i sl.

Visinu zakupnine, po konkretnom zahtjevu, utvrđuje Školski odbor sukladno Odluci o uvjetima i postupku za davanje u zakup prostora i opreme školskih ustanova Splitsko- dalmatinske županije, ovisno o prostoru koji se daje u zakup i grupi koja ga koristi (učenici naše škole ili vanjski korisnici).

Na osnovi odluke o davanju u zakup školskog prostora ravnatelj Škole sklapa ugovor o zakupu nakon suglasnosti Osnivača.

**Članak 7.**

Ugovor o zakupu sklapa se najdulje na pet godina dana uz mogućnost produljenja te obavezno sadrži:

- podatke o zakupoprimcu;

- termin zakupa koji ne smije remetiti redovno odvijanje nastavnog procesa;

- podatke o poslovnom prostoru ili opremi;

- iznos zakupnine;

- broj IBAN-a za uplatu i rokove plaćanja;

- pravo na izmjenu cijene u suglasnosti s zakupoprimcem;

- period na koji se ugovor sklapa;

- odredbu o zabrani davanja prostora ili opreme u podzakup;

- odredbe o prestanku ugovora i otkaznim rokovima;

- odredbu o podmirenju troškova nastalih oštećenjem prostora ili opreme.

**Članak 8.**

Evidencija o sklopljenim ugovorima o zakupu vodi se u tajništvu Škole, a nadzor i naplatu vlastitih prihoda vodi računovodstvo Škole, a prema posebnoj proceduri praćenja i naplate prihoda i primitaka Škole.

**Članak 9.**

Sukladno članku 3. ovog Pravilnika Škola ostvaruje vlastite prihode i od:

a) Prodaje roba i usluga Školske zadruge „BUŠIN“  
U školi djeluje učenička zadruga „BUŠIN“ koja je dragovoljna interesna učenička organizacija, koja pridonosi postizanju odgojno obrazovnih i gospodarskih ciljeva škole kao oblik izvannastavne aktivnosti. Učenici pod mentorstvom voditeljice sekcije u zadruzi proizvode i izrađuju razne predmete koje kasnije prodaju na sajmovima. Za svaku pojedinu robu ili uslugu zadrugari će izraditi kalkulaciju, a cijena pojedine robe ili usluge utvrdit će se u skladu s kalkulacijom. Cijene se formiraju cjenicima koje donosi predsjednica zadruge, a odobrava ravnatelj Škole.

b) Prodaje električne energije  
Škola na svom krovištu ima solarnu elektranu te proizvedenu električnu energiju prodaje odabranom otkupljivaču po cijeni dogovorenoj po Ugovoru.

c) Prodaje sekundarnog otpada   
Sekundarni otpad učenici i učitelji prikupljaju tokom godine te ga Škola prodaje odabranim otkupljivačima.

**Članak 10.**

Nenamjenske donacije Škola može koristiti za materijalne i financijske rashode te nabavu opreme za redovnu i programsku djelatnost.

Vlastitim prihodima Škole prvenstveno se podmiruju rashodi koji nastaju obavljanjem poslova na temelju kojih su vlastiti prihodi ostvareni.

**Članak 11.**

Ako su u tekućoj godini nenamjenske donacije i vlastiti prihod uplaćeni u nižem iznosu nego što je planirano u proračunu i financijskom planu Škole, mogu se preuzeti i plaćati obveze do visine uplaćenih, odnosno prenesenih sredstava.

Ako Škola u bilanci na dan 31. 12. prethodne godine ima iskazan manjak prihoda (iz izvora: vlastiti prihodi) obvezna je vlastite prihode ostvarene u iznosu većem od iznosa potrebnog za pokriće rashoda iz članka 3. ovog Pravilnika rasporediti za pokriće iskazanog manjka.

Ako Škola ostvari vlastite prihode u iznosu većem od iznosa potrebnog za pokriće rashoda iz članka 3. ovog Pravilnika i stavka 2. ovog članka, može ih koristiti za:

* rashode poslovanja redovne djelatnosti
* vlastito učešće u EU projektima
* unaprjeđenje djelatnosti (nabavu nefinancijske imovine) Škole
* troškove za podizanje razine učeničkog standarda kupnjom razne opreme
* nagrade učenicima za postignute rezultate sukladno posebnoj Odluci.
* nagrade mentorima/učiteljima za postignute rezultate na natjecanjima,
* materijal i dijelove za tekuće investicijsko održavanje ako nisu dostatna sredstva od Osnivača,
* prijevoz učenika i učitelja.

Ako Škola ostvari značajne nenamjenske donacije i vlastite prihode, nakon podmirenja rashoda iz članka 3. ovog Pravilnika i odredbi ovog članka, može naplaćene i prenesene a neplanirane prihode koristiti po odluci ravnatelja uz mišljenje Školskog odbora.

**Članak 12.**

Vlastiti prihodi koje se ne koriste u tekućoj godini, prenose se u sljedeću proračunsku godinu, a ostvareni višak prihoda koristi se sukladno zakonu i općim aktima Škole i Pravilniku o mjerilima i načinu korištenja nenamjenskih donacija i vlastitih prihoda proračunskih korisnika Splitsko-dalmatinske županije.

**Članak 13.**

Škola je obvezna o ostvarenju nenamjenskih donacija i vlastitih prihoda izvještavati proračunski nadležna upravna tijela, a nadležno upravno tijelo može zatražiti izvještavanje i u drugim rokovima, a po potrebi i dodatna izvješća.

**Članak 14.**

Ovaj Pravilnik stupa na snagu osmi dan od dana objave na oglasnoj ploči Škole.

**Članak 15.**

Stupanjem na snagu ovog Pravilnika prestaje važiti Procedura o ostvarivanju i korištenju vlastiti prihoda (KLASA: 003-05/20-01/03; URBROJ: 2195-216-20-01od 12. ožujka 2020. godine).

KLASA: 011-02/22-01/01  
URBROJ: 2181-306-22-01

PREDSJEDNIK ŠKOLSKOG ODBORA:

Branko Radonić, prof.

Ovaj Pravilnik objavljen je na oglasnoj ploči Škole dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine, a stupio je na snagu \_\_\_\_\_\_\_\_\_\_\_\_\_\_\_\_\_\_ godine.

RAVNATELJ:

Krešimir Kuran, prof.